陳敏兒

陳敏兒係香港前女藝人、節目主持。

背景 
陳敏兒喺中五畢業後升讀預科。佢喺中六因為遭到家人反對而選讀無綫電視嘅夜間藝員訓練班；朝早返學，夜晚去對衡道上堂。而佢之所以報讀訓練班，源於佢當年咁啱喺尖沙咀完成夏令營生活，適逢無綫電視招收訓練班學員，就同朋友搭車去九龍塘報名。就讀訓練班初期仍然維持早晚返學嘅生活模式，後來由於兼顧唔到而放棄學業。佢喺1979年畢業於第八期無綫藝員訓練班。1980年代受到力捧，成為當紅花旦之一，佢喺劉德華嘅成名作《獵鷹》擔任第一女主角。因為佢形象正面，曾多次飾演教師、社工同律師等角色。除拍劇外，亦曾擔任《體育世界》主持，萬千星輝賀台慶司儀同《歡樂今宵》演出工作。1993年7月起，陳敏兒淡出演藝圈，而家間唔中喺基督教媒體中出現。

家庭 
佢老公係無綫電視藝員訓練班同屆畢業生、藝人廖啟智，佢哋喺1987年結婚，婚後生咗三個仔。廖啟智喺2021年3月28號因胃癌離世。

陳敏兒細仔廖文諾喺2003年三歲時證實患上血癌，2006年4月5號病逝。大仔廖文哲同細仔廖文信而家分別投身音樂同演藝幕後行業，其中廖文信係香港YouTube頻道小薯茄後期製作人員。

香港電影女演員
香港電視女演員
前無綫電視女藝員
前麗的電視藝員
香港基督徒
敏兒